Det har i nat været den koldeste nat i lang tid. Der er målt helt ned til minus 20 grader, hvilket er det koldeste målt i Danmark i ni år. Det oplyser TV 2 Vejret. Fredag morgen kl. lidt i syv blev der målt 20,6 minus grader ved Horsens. Her i Nordjylland blev der på DMI's målestation i Tylstrup kl. 03.40 målt 14,5 graders frost. Frem til kl. 8 kom det tal, ifølge TV 2 Vejrets målinger, op på 15,3 minusgrader. Ifølge TV2 Vejret kan de kolde minusgrader nå at falde lidt endnu. Optimale vilkår for kolde morgener Grunden til, at det er så koldt om morgen, er i følge TV 2 Vejret en kombination af flere faktorer. For det første gør det klare vejr, at der ikke er nogen "dyne" til at holde på varmen. Derudover er det meget kold luft fra nordlige himmelstrøg, der er løbet ned over Danmark. Den sidste vigtige faktor er svag vind. Det betyder, at luften i løbet af natten har afgivet varme til verdensrummet, uden bundluften er blevet udskiftet. Kold luft er tung luft, og bliver derfor nede.

Opsummering:
I nat er der målt helt ned til 20 graders frost.